Eug(enius) episcopus s(eruus) s(eruorum) dei. Dilecto filio O(doni) Burgundie duci salutem et apostolicam benedictionem. Cum omnis potestas a domino deo sit, terreni principes et populi mundani rectores que ad honorem dei spectare cognouerint debent propensius operari. Quocontra aduersus personam tuam querelam accepimus. Significatum nanque nobis est, quod ecclesiam sancte Mariae Magdalene et eius homines inquietas multipliciter et infestas. Quod tanto grauius ferimus, quanto personam tuam propensiori caritate diligimus et salutem tuam debitis affectionibus preoptamus. Ideo que per presentia tibi scripta mandamus, quatinus memoratam aecclesiam et eius homines infestare de cetero non presumas, ne iteratus clamor ad nostras aures debeat peruenire. Dat Remis III Non Aprilis.